b'\n_START_ARTICLE_\nAbrics del Mas d\'en Britus\n_START_SECTION_\nBritus I\n_START_PARAGRAPH_\nEs tracta d\'un abric que forma part d\'una gran roca balmada d\'uns 25 m de llarg per 5 d\'ample i 8 d\'altura. No presenta una excessiva protecci\xc3\xb3 a la part alta, cosa que explica la degradaci\xc3\xb3 del suport general de la roca._NEWLINE_Les pictografies es concentren en dues zones. La primera est\xc3\xa0 situada en una petita balma, amb una lleugera protecci\xc3\xb3 a la part alta que ha afavorit la conservaci\xc3\xb3 del pigment. Es troba a una altura de 2,20 m del que es pot considerar terra, ja que en aquest punt la roca forma diferents esglaons. \xc3\x9anicament consta de dos elements que per la seva disposici\xc3\xb3, l\'un al costat de l\'altre, s\xc3\xb3n descrits com una sola figura. La segona zona, la m\xc3\xa9s important, \xc3\xa9s a 2,80 m a la dreta de l\'anterior. La formen 7 figures algunes integrades per m\xc3\xa9s d\'un element. S\xc3\xb3n a 2,5 m d\'altura respecte al s\xc3\xb2l._NEWLINE_La figura 1 consta de dos elements triangulars amb el v\xc3\xa8rtex invertit i en contacte. La figura 2 \xc3\xa9s un tra\xc3\xa7 vertical irregular, de la banda esquerra del qual surten una mena de radis, aproximadament 8, de l\xc3\xadnia m\xc3\xa9s fina i acabament arrodonit. Per la banda dreta del tra\xc3\xa7 s\'observa una taca de pigment. La imatge recorda certs ramiformes i esteliformes. La figura 3 \xc3\xa9s un grup de sis triangles invertits, units en la l\xc3\xadnia superior i disposats horitzontalment. La seva conservaci\xc3\xb3 \xc3\xa9s regular, ja que tres dels triangles es distingeixen amb claredat, mentre que la resta estan molt esva\xc3\xafts o b\xc3\xa9 han perdut part de la pintura. La figura 4 consta de restes de pigment que per la seva configuraci\xc3\xb3 podrien ser motius similars als anteriors. La figura 5 consta de dues taques de pintura, de gruix irregular, que presenten certa tend\xc3\xa8ncia a unir-se a la part inferior. La figura 6 \xc3\xa9s un tra\xc3\xa7 de tend\xc3\xa8ncia circular encara que no arriba a completar-se a la part superior. La figura 7 \xc3\xa9s incompleta, sembla configurar la meitat inferior d\'un element anellat. La figura 8 consta de restes molt perdudes de pigment que no configuren una forma identificable._NEWLINE_L\'escassa protecci\xc3\xb3 que ofereix la forma de la roca a les pintures afavoreix la seva degradaci\xc3\xb3 per agents naturals. Les colades d\'aigua, per exemple, no troben cap impediment per esllavissar-se entre les figures. Les alteracions per causes antr\xc3\xb2piques, en canvi, s\xc3\xb3n inapreciables si es prenen com a refer\xc3\xa8ncia els calcs publicats per Salvador Vilaseca l\'any 1929. Per la seva tipologia, l\'abric de Britus I s\'integra en el grup de les representacions pict\xc3\xb2riques de l\'Edat del Bronze. P. Acosta els classifica com a "unitriangulars" i estableix relacions formals amb els jaciments tan llunyans com el de Batanera de Fuencaliente (Ciudad Real) o els de la Cueva de los Letreros (Almer\xc3\xada). D\xc3\xb3na una cronologia del Bronze I. Tamb\xc3\xa9 Ramon Vi\xc3\xb1as els emparenta amb les decoracions dels vasos campaniformes de Montblanc.\n_START_SECTION_\nBritus II\n_START_PARAGRAPH_\nLa figura 1 \xc3\xa9s un element esquem\xc3\xa0tic, un tra\xc3\xa7 horitzontal del qual en surten tra\xc3\xa7os perpendiculars: 5 cap a la part inferior i 4 cap a la part superior. Cadascun podria haver estat un sol tra\xc3\xa7 vertical que travessava la l\xc3\xadnia horitzontal. A la paret inferior dreta es veuen restes d\'altres l\xc3\xadnies que podrien haver format part de la figura. Cal relacionar aquest element amb certes figures humanes d\'estil esquem\xc3\xa0tic i fins i tot amb alguns tipus d\'\xc3\xaddols. A l\'esquerra del conjunt apareixen restes d\'una altra figura._NEWLINE_Les figures 2 i 3 s\xc3\xb3n antropomorfes, dues taques de pintura de forma irregular, situades una al costat de l\'altra i molt similars, de les quals surten tres tra\xc3\xa7os en la zona inferior. En un nivell inferior i a la dreta es localitzen restes de la mateixa coloraci\xc3\xb3._NEWLINE_La figura 4 \xc3\xa9s indeterminada. Consta de dos tra\xc3\xa7os de gruix irregular que semblen contactar formant angle en la part inferior, mentre que una l\xc3\xadnia m\xc3\xa9s o menys horitzontal sembla uniformar-los per la part superior. Podria haver estat un intent de dissenyar un triangle, malgrat que, en comparaci\xc3\xb3 amb les figures de Britus I, aquesta consideraci\xc3\xb3 \xc3\xa9s molt dubtosa. La seva conservaci\xc3\xb3 \xc3\xa9s dolenta, ja que falta precisi\xc3\xb3 en la part superior de la figura._NEWLINE_En general no s\'aprecien agressions d\'origen antr\xc3\xb2pic. El problema m\xc3\xa9s greu ve provocat pels agents meteorol\xc3\xb2gics perqu\xc3\xa8 la paret amb pintures \xc3\xa9s escassament balmada i est\xc3\xa0 molt desprotegida._NEWLINE_Aquest jaciment ofereix menys elements de judici quant a la tipologia que el seu ve\xc3\xad Britus I, ja que les figures conservades s\xc3\xb3n escasses, incompletes i dif\xc3\xadcils d\'identificar correctament. No sembla imprudent, per\xc3\xb2, incloure aquest conjunt en el context de la pintura rupestre esquem\xc3\xa0tico-abstracta que, de forma molt general, se situa cronol\xc3\xb2gicament en l\'Edat del Bronze.\n_START_SECTION_\nBritus III\n_START_PARAGRAPH_\nEl tercer jaciment no est\xc3\xa0 incl\xc3\xb2s en el conjunt de l\'Art rupestre de l\'arc mediterrani de la pen\xc3\xadnsula Ib\xc3\xa8rica. Est\xc3\xa0 protegit com a b\xc3\xa9 cultural d\'inter\xc3\xa8s nacional classificat com a zona arqueol\xc3\xb2gica._NEWLINE_Es tracta d\'una figura de mides petites, pintada de color roig, que conforma un signe del corrent o estil esquem\xc3\xa0tico-abstracte. Un tipus que es designa com ancoriforme o d\'oreneta per la seva morfologia. Est\xc3\xa0 constitu\xc3\xafda per un eix i dues extremitats que recorden a unes ales, i est\xc3\xa0 disposat en sentit ascendent._NEWLINE_El tipus d\'oreneta, existent a altres indrets de la pen\xc3\xadnsula, ve a representar una novetat dins la tem\xc3\xa0tica rupestres de Catalunya. El trobem comunament a la zona andalusa i apareix associat a pintures d\'ancoriformes, arboriformes i plaques, situat culturalment a l\'edat del Bronze, entre el II i el III mil\xc2\xb7lenni a.C.'